Copenhagen

Copenhagen (danese: København) es le capital de e le urbe le plus grande in Danmark, situate in le costa est del grande insula Selandia verso le stricto Øresund preter le stricto inter Selandia e le plus parve Amager (le ultime essente le location del Aeroporto de Copenhagen). Il ha 1.230.728 habitantes (2013), inclusive le suburbios, e Copenhagen assi es le municipio le plus populate in Danmark. Circa 22 pro cento del population danese habita in le areas urban de Copenhagen.

Copenhagen anque es appellate le urbe del turres, e un serie de pontes e tunnels combina le partes sur Selandia e Amager. Desde 2000 Copenhagen e Malmö in Svedia ha essite ligate per le Connexion de Øresund. Copenhagen es le location de institutiones central como le parlamento Folketinget, le castello regal Amalienborg, le corte supreme e le administration central. Anque institutiones cultural como le Museo National, le Theatro Regal e le Opera es situate ci.

 Historia 
Le nomine København es mentionate in 1186 como Hafn e in le obra del historico danese Saxo Grammaticus circa 1200 como Mercatorum portus (le porto (in danese: havn) del mercatores (in danese: købmænd). In latino illo es appellate Hafnia.

Le historia de Copenhagen comencia traditionalmente per le construction in 1167-1168 de un fortalessa pro defender le citate, fundate per le episcopo Absalon Hvide, contra le wendes. Le restos del burgo de Absalon ancora existe sub le presente castello Christiansborg, que es le sede del parlamento. Copenhagen deveniva, gratias a su position central preter Øresund, un importante mercato, e le urbe cresceva rapidemente. In 1416 rege Erik de Pommerania faceva Copenhagen le sede regal, e tosto illo deveniva le capital. Rege Christian I fundava in 1479 le Universitate de Copenhagen, e in 1536 Copenhagen esseva officialmente le capital de Danmark. Un grande parte del edificios historic de Copenhagen se debe al rege Christian IV, qui i.a. erigeva le Bursa, le Ecclesia de Holmen (le ecclesia regal), le castello Rosenborg e le Turre Rotunde.

 Attractiones 
 Folketinget, le parlamento in le castello Christiansborg, situate sur le insula Slotsholmen. 
 Tivoli, un del parcos le plus ancian de amusamento in le mundo, inaugurate in 1843.
 Le Parve Sirena, un statua de solmente 125 cm create secundo le conto per Hans Christian Andersen in 1913
 Le Jardin Zoologic con animales ab tote le mundo e aperte tote le anno
 Le Cemeterio Assistens (Assistens Kirkegård) con le tumbas de i.a. le physico Hans Christian Ørsted, le physico e premiato Nobel Niels Bohr, le philosopho Søren Kierkegaard e Hans Christian Andersen
 Kongens Have, le Jardin del Rege
 Le Jardin Botanic con multe plantas exotic
 Le Planetario Tycho Brahe
 Le Theatro Regal al placia Kongens Nytorv, cuje scena le plus ancian se data del 1770s
Nyhavn (Nove Porto), un area verso le porto proxime al centro e Kongens Nytorv
 Museo Statal de Arte
 Rosenborg, le castello con le regales de Danmark
 Amalienborg, le castello e habitation del familia regal, erigite circa 1750

 Vide etiam 
 Grande citates del mundo 
 Citates Capital

 Ligamines externe 
 Sito touristic de Copenhagen
 Københavns Kommune, le Municipio de Copenhagen
 Wonderful Copenhagen (in plure linguas)

Categoria:Danmark
Categoria:Capitales de Europa